Σχεδιασμός μέσων για την εξοικονόμηση φυσικών πόρων
Authors: Κεραμιτσόγλου Κυριακή 
Published: September 2021

Σχεδιασμός σημάτων για τις ανανεώσιμες πηγές ενέργειας Σύμφωνα με το άρθρο 3 της Οδηγίας 2009/28/ΕΚ του Ευρωπαϊκού Κοινοβουλίου και Συμβουλίου της 23ης Απριλίου 2009 για την προώθηση της χρήσης ενέργειας από ανανεώσιμες πηγές, συστήνονται η χρήση ετικετών ενέργειας, οικο-ετικετών (eco-labels) ή άλλων κατάλληλων πιστοποιητικών σχεδιασμένων σ’ εθνικό επίπεδο ή επίπεδο κοινότητας για την ενθάρρυνση της χρήσης συστημάτων ανανεώσιμων πηγών ή εξοπλισμού. Γενικά, η ετικέτα είναι μία σήμανση που εμπεριέχει μια σειρά από αξίες εύκολα αναγνωρίσιμες από το κοινό σε διαφορετικές συνθήκες περικλείοντας όλες τις πληροφορίες και προσδοκίες που σχετίζονται μ’ ένα προϊόν ή υπηρεσία. Επιπρόσθετα, έχει την ικανότητα να σηματοδοτεί ότι μία εταιρεία έχει αναλάβει την ευθύνη των περιβαλλοντικών της επιπτώσεων επενδύοντας στις ανανεώσιμες πηγές ενέργειας. Συνεπώς, η ενσωμάτωση των κοινωνικών και ευρύτερων περιβαλλοντικών αξιών στις απαιτήσεις ενεργειακής πιστοποίησης που λειτουργεί οπτικά είναι θεμελιώδης για την καλύτερη προώθηση της πολιτικής και στρατηγικής που σχετίζονται με τη χρήση των ανανεώσιμων πηγών.Ένας στόχος της έρευνας είναι να αιχμαλωτίσει τη συναίσθηση του κοινού, σκέψεις, αντιλήψεις, εικόνες, εμπειρίες, πιστεύω, συνήθειες του που σχετίζονται με τις ανανεώσιμες πηγές για τη σχεδίαση σημάτων-συμβόλων που τις απεικονίζουν.Σχεδιασμός μέσων για την ανακύκλωση Η διαχείριση των αποβλήτων δεν αποτελεί μόνο τεχνολογική πρόκληση, αλλά γνώση και αντίληψη όλων των παραγόντων, περιβαλλοντικών, οικονομικών, πολιτιστικών, πολιτικών, νομοθετικών και θεσμικών για το σχεδιασμό και την εφαρμογή ολοκληρωμένων συστημάτων αειφόρου διαχείρισης αποβλήτων. Η επιτυχής εφαρμογή ενός σχεδίου διαχείρισης αποβλήτων εξαρτάται από το αν όλες οι εμπλεκόμενες ομάδες συμμετέχουν ενεργά στην λήψη των αποφάσεων σε όλα τα στάδια του. Η ανακύκλωση θεωρείται η πιο ολοκληρωμένη λύση στη διαχείριση των απορριμμάτων με τεράστια οικονομικά, περιβαλλοντικά και κοινωνικά οφέλη. Η κύρια πρόκληση για την εφαρμογή της ανακύκλωσης είναι η αλλαγή στάσης προς τα απορρίμματα από τους πολίτες – καταναλωτές. Η καλή πρόθεση των ατόμων και η περιβαλλοντική τους ευαισθητοποίηση αλλά και ένα καλά οργανωμένο σύστημα ανακύκλωσης φαίνεται ότι δεν είναι αρκετά για την επιτυχία ενός προγράμματος ανακύκλωσης, παράγοντες όπως ο διαθέσιμος χρόνος, χώρος και η προσωπική προσπάθεια παίζουν σημαντικό ρόλο για την ενεργή τους συμμετοχή.Ως σήμερα, έχουν χρησιμοποιηθεί πολλά είδη κάδων διαφορετικού χρώματος, μεγέθους, σχήματος και αισθητικής, παράμετροι σχεδιασμού για τις οποίες αποφασίζουν κατασκευαστές, εταιρείες συλλογής ανακυκλώσιμων υλικών, δήμοι ή άλλοι κρατικοί ή ιδιωτικοί φορείς (εκ των άνω εφαρμογή προγραμμάτων ανακύκλωσης), και τα οποία δίνουν την εντύπωση ότι δεν έχουν κανένα αποτέλεσμα αναφορικά με αυτά τα χαρακτηριστικά. Η αφιέρωση σημαντικού χρόνου στην επιλογή του κατάλληλου κάδου, εκτός από τα λάθη, δεν ενισχύει την συνήθεια και πρακτική της ανακύκλωσης. Επιπλέον, ο διαχωρισμός των υλικών απαιτεί κόπο και κατάλληλο χώρο, και δεν εμφανίζεται συσχέτιση χρώματος κάδου και υλικού ανακύκλωσης.Η υπόθεση της έρευνας θεωρεί ότι η σχεδίαση κατάλληλων κάδων θα επηρεάσει προς την θετική κατεύθυνση τους παράγοντες χώρο, χρόνο και προσωπική προσπάθεια γι ανακύκλωση.